Regsman vas oor beweerde verkragting van stiefdogters | Netwerk24
Deur André Damons 28 Maart 2019 11:17
'n Prokureur van Welkom wat teregstaan op die verkragting en seksuele aanranding van sy twee stiefdogters, verskyn Donderdag weer in plaaslike landdroshof.
Die man (51) het Woensdag vir die eerste keer op twee aanklagte van verkragting, seksuele aanranding, seksuele gereedmaking en die wys van pornografiese materiaal aan die kinders in die hof verskyn. Sy verhoor is tot Donderdag uitgestel wanneer hy waarskynlik om borgtog aansoek sal doen.
Die polisie het op sy selfoon, rekenaar en 191 pornografiese DVD's beslag gelê toe hulle hom in hegtenis geneem het.
Dit blyk dat die twee meisies, wat tussen 16 en 18 jaar oud is, glo vroeër vandeesmaand hul ma in hul vertroue geneem het. Die beweerde misdrywe het tussen 2008 en 2017 plaasgevind.
Kapt. Stephen Thakeng, polisiewoordvoerder, sê die man is Dinsdag in sy kantoor in die stad in hegtenis geneem nadat sy vrou die saak op 13 Maart by die polisie aanhangig gemaak het.
Volgens Thakeng het lede van die polisie se eenheid vir gesinsgeweld, kindermishandeling en seksmisdade (GKS) 'n deeglike ondersoek gedoen voordat hulle die man aangekeer het.
Die ondersoek is gedoen deur adjudant-offisiere Juan Jansen en Anja Tait, Fanie van der Merwe en Mandie Jacobs van Welkom se GKS-eenheid.